Snæfellskonur töpuðu í Grindavík og staðan því jöfn í einvíginu Eftir góða byrjun í úrslitakeppni Dominosdeildarinnar eru Snæfellskonur komnar í erfiðari stöðu við tap í Grindavík síðastliðinn laugardag . Þar með er staðan orðin 1 : 1 í einvíginu en Snæfellkonur geta komist yfir að nýju með sigri þegar liðin mætast í Hólminum annað kvöld , þriðjudagskvöld . Þrjá sigurleiki þarf til að komast í úrslitaeinvígið , líklega gegn Keflavíkurstúlkum sem eru 2 : 0 yfir í einvíginu gegn Haukum . Snæfellskonur byrjuðu betur í leiknum í Grindvík , voru tveimur stigum yfir eftir fyrsta leikhluta og níu stigum yfir í hálfleik í stöðunni 42 : 33 . Það voru síðan Grindavíkurstúlkur sem komu kolbrjálaðar til seinni hálfleiks og völtuðu yfir gestina í þriðja leikhluta sem þær unnu 22 : 7 . Þar með voru heimastúlkur búnar að ná sex stiga forustu og þær náðu síðan að halda fengnum hlut út leikinn og sigra eins og áður segir 79 : 72 . Stigahæst hjá Snæfelli var Kristen McCarthy með 36 stig , Hildur Sigurðardóttir kom næst með 13 stig , Gunnhildur Gunnarsdóttir 8 , Hugrún Eva Valdimarsdóttir og Rebekka Rán Karlsdóttir 6 hvor og Alda Leif Jónsdóttir 3 stig .